b'\n_START_ARTICLE_\nAmpumahiihdon maailmanmestaruuskilpailut 2015\n_START_SECTION_\nKilpailuj\xc3\xa4rjestelyt\n_START_PARAGRAPH_\nAiemmin Kontiolahdella oli j\xc3\xa4rjestetty vuoden 1999 MM-kilpailut. Tuolloin tosin osa kilpailutapahtumista jouduttiin siirt\xc3\xa4m\xc3\xa4\xc3\xa4n Holmenkollenin maailmancupin yhteyteen ankarien pakkasten vuoksi. My\xc3\xb6s MM-kilpailuiden 1990 miesten viesti j\xc3\xa4rjestettiin s\xc3\xa4\xc3\xa4olosuhteiden vuoksi Kontiolahdella (muina paikkoina toimivat Minsk ja Oslo)._NEWLINE_Kilpailuja varten stadionia uudistettiin paljon. Esimerkiksi katsomot uusittiin, jolloin stadionin yleis\xc3\xb6kapasiteetti nousi 15\xc2\xa0000:een. Lis\xc3\xa4ksi stadionin sillat uusittiin ja Sein\xc3\xa4nousun maastokatsomo porrastettiin._NEWLINE_Kilpailujen aikana l\xc3\xa4mp\xc3\xb6tila oli muutaman asteen l\xc3\xa4mpim\xc3\xa4n puolella, mik\xc3\xa4 aiheutti vaikeuksia kisaj\xc3\xa4rjest\xc3\xa4jille, sill\xc3\xa4 latu pehmeni esimerkiksi pikakilpailup\xc3\xa4iv\xc3\xa4n\xc3\xa4 paljon. Kansainv\xc3\xa4lisen ampumahiihtoliiton puheenjohtaja Anders Besseberg kuitenkin kiitteli kilpailujen j\xc3\xa4lkeen j\xc3\xa4rjest\xc3\xa4ji\xc3\xa4 ladun hyv\xc3\xa4st\xc3\xa4 kunnosta. My\xc3\xb6s tuuliolosuhteet osoittautuivat ensimm\xc3\xa4isen viikonlopun kilpailuissa haastaviksi. My\xc3\xb6s Biathlon shuttle -bussien kanssa oli ensimm\xc3\xa4isen\xc3\xa4 viikonloppuna ongelmia kun linja-autojen kapasiteetti ei riitt\xc3\xa4nyt kuljettamaan yleis\xc3\xb6\xc3\xa4 tarpeeksi nopeasti Joensuun torilta kilpailupaikalle. T\xc3\xa4m\xc3\xa4 kuitenkin korjattiin loppuihin kilpailuihin._NEWLINE_Kilpailuja seurasi paikan p\xc3\xa4\xc3\xa4ll\xc3\xa4 88 300 ihmist\xc3\xa4. Katsojam\xc3\xa4\xc3\xa4r\xc3\xa4t vaihtelivat suuresti, sill\xc3\xa4 miesten kilpailut saivat paikalle vain joitakin tuhansia katsojia kun taas naisten kisoja seurasi jopa 10 000 katsojaa enemm\xc3\xa4n. Saksassa televisiosta kilpailuja seurasi parhaimmillaan noin kuusi miljoonaa katsojaa. Suomessa katsojia oli parhaimmillaan yli miljoona. My\xc3\xb6s Euroopan yleisradiounioni kiitti kilpailuj\xc3\xa4rjest\xc3\xa4ji\xc3\xa4 onnistuneista j\xc3\xa4rjestelyist\xc3\xa4 ja kilpailuista. Taloudellisesti kilpailut onnistuivat kattamaan kulunsa._NEWLINE_Maailmanmestaruuskilpailujen tilinp\xc3\xa4\xc3\xa4t\xc3\xb6ksest\xc3\xa4 tehtiin kes\xc3\xa4ll\xc3\xa4 2017 tutkintapyynt\xc3\xb6 poliisille. Yksityisen henkil\xc3\xb6n tekem\xc3\xa4n tutkintapyynn\xc3\xb6n mukaan MM-kilpailujen j\xc3\xa4rjest\xc3\xa4j\xc3\xa4t olisivat merkinneet tilinp\xc3\xa4\xc3\xa4t\xc3\xb6kseens\xc3\xa4 kuluja v\xc3\xa4\xc3\xa4rin jopa satojentuhansien eurojen arvosta.'